# Eple

**Eple** er frukta på epletreet (*Malus spp.*). Det høyrer til rosefamilien. Det finst over 7000 ulike eplesortar som alle stammar frå det sure villeplet.

Modne eple kan vera raude, gule eller grøne. Eple vert ofte etne som frukt, men kan òg brukast i matlaging. Eplesafta vert brukt rein eller i enkelte drikker, som sider og calvados.

Eple blir mellom anna etne med honning under rosj hasjaná, den jødiske nyttårsfeiringa, som symbol på eit søtt nytt år.

I tillegg til å skildra eplefrukta, har ordet «eple» òg blitt brukt om alle slags frukter på fleire europeiske språk. Dette har ført til at det finst fleire eple i sogene enn det som var tilfelle i røyndomen. Den forbodne frukta som Adam og Eva åt av kallar ein me i dag gjerne eit eple, og den gule kveden som sådde splid mellom greske gudinner er òg blitt til eit stridseple.

I norrøn gudetru åtte Idun eple som heldt gudane unge, og eple går igjen som lækjande eller drepande frukter som i boka Draumen om Narnia eller eventyret om Snøkvit. Wilhelm Tell er kjend for å ha treft eit eple på sonen sitt hovud, og vitskapsmannen Isaac Newton skal ha utvikla teorien sin om tyngdekrafta fordi han såg eit eple falla frå eit tre.

Jordeple er eit anna namn for potet, og appelsin tyder «kinesisk eple». Ordet finst òg i namna til mange andre frukter, som granateple.

All tekst er tilgjengeleg under Creative Commons-lisensen Namngjeving/Del på same vilkår. Sjå Vilkår for detaljar.